 

**Metodický pokyn CKO č. 3**

**verzia 3**

**Programové obdobie 2014 – 2020**

|  |  |
| --- | --- |
| **Vec:** | k procesu určenia riadiacich orgánov a certifikačného orgánu a k procesu monitorovania plnenia kritérií určenia |
| **Určené pre:** | Riadiace orgány  Certifikačný orgán  Nezávislý monitorovací subjekt |
| **Na vedomie:** | Orgán auditu  Nezávislý auditný subjekt |
| **Vydáva:** | Centrálny koordinačný orgán  Úrad vlády SR  v súlade s kapitolou 1.2, ods. 3, písm. b) Systému riadenia európskych štrukturálnych a investičných fondov |
| **Záväznosť:** | Metodický pokyn má záväzný charakter v celom svojom rozsahu. |
| **Počet príloh:** | 1 |
| **Dátum vydania:** | 05.04.2016 |
| **Dátum účinnosti:** | 05.04.2016 |
| **Schválil:** | Ing. Igor Federič  vedúci Úradu vlády SR |

Obsah

[1 Úvod 1](#_Toc447616521)

[2 Vypracovanie opisov systémov riadenia a kontroly RO a CO 2](#_Toc447616522)

[3 Kritériá určenia a audit pripravenosti 3](#_Toc447616523)

[4 Opatrenia na boj proti podvodom 4](#_Toc447616524)

[5 Určenie orgánov 4](#_Toc447616525)

[6 Monitorovanie určenia 6](#_Toc447616526)

[Zoznam príloh 7](#_Toc447616527)

1 Úvod

1. Metodický pokyn centrálneho koordinačného orgánu (ďalej aj „CKO“) k procesu určenia riadiacich orgánov a certifikačného orgánu a k procesu monitorovania plnenia kritérií určenia je vypracovaný v súlade s čl. 124 nariadenia Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (ďalej len „všeobecné nariadenie“), resp. čl. 21 nariadenia Európskeho parlamentu a Rady (EÚ) č. 1299/2013 zo 17.  decembra 2013 o osobitných ustanoveniach na podporu cieľa Európska územná spolupráca z Európskeho fondu regionálneho rozvoja (ďalej aj nariadenia o EÚS“) a definuje práva a povinnosti subjektov zapojených do tohto procesu, najmä riadiacich orgánov (ďalej aj „RO“), certifikačného orgánu (ďalej aj „CO“) a Úradu vlády SRako nezávislého monitorovacieho subjektu (ďalej aj „NMS“) a ako subjektu zodpovedného za oznámenie dátumu a spôsobu určenia RO a CO Európskej komisii pred predložením prvej žiadosti o priebežnú platbu v zmysle čl. 124, ods. 1 všeobecného nariadenia. Pravidlá a postupy procesu určenia sú upravené v článkoch 123 a 124 všeobecného nariadenia, resp. článku 21 nariadenia o EÚS. Bližšie postupy ustanovuje aj [Usmernenie pre členské štáty týkajúce sa postupu určenia](http://ec.europa.eu/regional_policy/sk/information/legislation/guidance/)[[1]](#footnote-2).
2. Účelom procesu určenia je overiť adekvátne nastavenie systémov riadenia a kontroly na úrovni RO a CO, ktoré umožní dostatočný výkon ich kompetencií v súlade s článkami 125 a 126 všeobecného nariadenia, resp. článkami 23 a 24 nariadenia o EÚS.
3. Metodický pokyn sa vzťahuje na operačné programy[[2]](#footnote-3) spolufinancované z Európskeho fondu regionálneho rozvoja, Európskeho sociálneho fondu, Kohézneho fondu a Európskeho námorného a rybárskeho fondu pri zohľadnení špecifík programov EÚS (t. j. programov cezhraničnej, nadnárodnej a medziregionálnej spolupráce).
4. Metodický pokyn má záväzný charakter, t. j. predstavuje základné východisko pre RO, CO a NMS pri realizácii časti úloh spojených s určením jednotlivých orgánov.

2 Vypracovanie opisov systémov riadenia a kontroly RO a CO

1. Určenie orgánov vychádza zo správy nezávislého auditného subjektu[[3]](#footnote-4) (ďalej aj „NAS“), ktorý posúdi, či tieto orgány spĺňajú kritéria určenia zadefinované v prílohe XIII všeobecného nariadenia. V súvislosti s procesom určenia sa vyžaduje, aby RO, resp. CO vypracoval a predložil NAS finálny opis systémov riadenia a kontroly. Za prípravu opisu systémov riadenia a kontroly je zodpovedný RO, resp. v prípade určenia certifikačného orgánu CO. V závislosti od nastavenia riadiacich a kontrolných systémov, za prípravu podkladov k jednotlivým častiam opisu systémov riadenia a kontroly sú zodpovedné rôzne subjekty (RO, SO, PJ, CO, CKO). RO je zodpovedný za opis funkcií delegovaných na SO pod jeho dohľadom.
2. V prípade programov EÚS musí opis systému jasne opisovať špecifiká riadiaceho a kontrolného systému, vrátane odkazov na rôzne subjekty relevantné v rámci EÚS (Európske zoskupenie územnej spolupráce, spoločný technický sekretariát, kontrolóri a skupina audítorov, ak existuje).
3. RO musí vypracovať opis systémov riadenia a kontroly operačného programu spolu s ostatnou riadiacou dokumentáciou pre implementáciu operačného programu, na ktorú sa opis systémov riadenia a kontroly odkazuje a predložiť ho NAS. CO vypracuje opis systémov riadenia a kontroly a predloží ho NAS. Vzor opisu systémov riadenia a kontroly tvorí prílohu č. 1 metodického pokynu[[4]](#footnote-5).
4. NAS po oficiálnom predložení finálnych verzií opisov systémov riadenia a kontroly predložených spolu so žiadosťou o posúdenie zhody týchto systémov RO, resp. CO s kritériami určenia začne vykonávať audit pripravenosti.
5. Začatie procesu auditu pripravenosti je možné až po predložení finálnej verzie opisu systémov riadenia a kontroly zo strany RO a CO a príslušnej riadiacej dokumentácie, na ktoré sa opis systémov riadenia a kontroly odkazuje (manuály, príručky). V prípade identifikácie neúplnosti alebo zásadných nedostatkov v predloženom finálnom opise systémov riadenia a kontroly alebo príslušnej riadiacej dokumentácie je NAS oprávnený pozastaviť výkon auditu pripravenosti až do odstránenia identifikovaných nedostatkov a predloženia upravených dokumentov.
6. Pre programy EÚS podľa článku 21 odseku 1 nariadenia o EÚS platia rovnaké zásady. Členský štát, v ktorom sa nachádza RO, musí vykonať postup stanovený pre určenie orgánov. Odporúča sa však, aby NAS určený na posudzovanie nastavenia programu EÚS využíval pri svojej práci asistenciu skupiny audítorov. V prípade využitia asistencie skupiny audítorov je potrebné pri plánovaní predkladania priebežných žiadostí o platbu pre programy EÚS prihliadnuť na potrebu dlhšieho času na vykonanie auditu pripravenosti a následného určenia.
7. Pri vypracovaní opisov systémov riadenia a kontroly môže RO a CO použiť ako nástroj na vlastné posúdenie prílohu č. 3 [Usmernenia pre členské štáty, týkajúce sa postupu určenia](http://ec.europa.eu/regional_policy/sk/information/legislation/guidance/)[[5]](#footnote-6).

3 Kritériá určenia a audit pripravenosti

1. V zmysle ustanovení všeobecného nariadenia určenie RO a CO vychádza zo správy a stanoviska NAS, ktorý posúdi, či tieto orgány spĺňajú kritériá určenia stanovené v prílohe XIII všeobecného nariadenia.
2. Kritéria určenia sa zameriavajú na nastavenie systémov súvisiacich s funkciami RO a CO a sú veľmi podobné kritériám používaným pre audit súladu pre programové obdobie 2007 - 2013, keďže zodpovednosti RO a CO na programové obdobie 2014 - 2020 sú v porovnaní s programovým obdobím 2007 – 2013 v zásade rovnaké. Kritériá určenia sa týkajú oblastí prostredia vnútornej kontroly, oblasti riadenia rizík, procesov riadenia a kontroly a monitorovania činností orgánov podliehajúcich určeniu.
3. Nastavenie systémov riadenia a kontroly na úrovni RO má zabezpečiť, že RO je v pozícii splniť svoje povinnosti podľa článku 72 a 125 všeobecného nariadenia a článku 23 nariadenia o EÚS vrátane tých, ktoré sa týkajú oddelenia funkcií a riadenia programu, výberu projektov, finančného riadenia a kontroly operačného programu, vrátane overovania výdavkov (administratívna finančná kontrola a finančná kontrola na mieste), existencie primeraného audítorského záznamu (audit trailu), účinných a primeraných opatrení boja proti podvodom, vypracovania vyhlásenia RO o vierohodnosti a ročných zúčtovaní (v zmysle článku 59 ods. 5 písm. a) a b) nariadenia o rozpočtových pravidlách) a potrebných monitorovacích systémov vrátane tých, ktoré sa týkajú merateľných ukazovateľov.
4. Nastavenie systémov riadenia a kontroly na úrovni CO má zabezpečiť, že CO je v pozícii splniť svoje povinnosti podľa článku 126 všeobecného nariadenia a článku 24 nariadenia o EÚS vrátane certifikácie výdavkov pre EK, vypracovania úplných a presných účtov (článok 59 odsek 5 nariadenia o rozpočtových pravidlách), zabezpečenia, aby účtovné záznamy boli vedené v elektronickej forme, čím sa zabezpečí príjem zodpovedajúcich informácií od RO na výkon kontroly v súvislosti s deklarovanými výdavkami s prihliadnutím na výsledky auditov.
5. V prípade delegovania právomocí z RO na SO podľa článku 123 odsekov 6 a 7 všeobecného nariadenia, SO plní úlohy v súlade s písomnou zmluvou uzavretou s RO alebo riadi časť operačného programu v súlade s poverením podľa písomnej zmluvy uzavretej s RO. V písomnej zmluve musia byť jasne stanovené príslušné funkcie RO a SO a tiež spôsob dohľadu RO nad plnením úloh, ktorých výkonom bol SO poverený. To isté platí aj pre programy EÚS (EZÚS, spoločné technické sekretariáty a kontrolórov).
6. V prípadoch, keď RO poverí riadením časti operačného programu SO v súlade s článkom 123 odsek 7 všeobecného nariadenia („globálny grant“), NAS posúdi, či RO získal od SO záruky jeho solventnosti a spôsobilosti v príslušnej oblasti, ako aj administratívneho a finančného riadenia.
7. Ak NAS dospeje k záveru, že časť systémov riadenia a kontroly týkajúca sa RO alebo CO je v zásade rovnaká, ako v predchádzajúcom programovom období, a že sa na základe výsledkov audítorskej práce vykonanej v súlade s príslušnými ustanoveniami nariadenia Rady (ES) č. 1083/2006 počas programového obdobia 2007 – 2013 preukázalo, že počas tohto obdobia systém účinne fungoval, môže NAS konštatovať, že príslušné kritériá sú splnené bez toho, aby sa musela vykonať ďalšia audítorská práca. Správa NAS zohľadňuje mieru uistenia postavenú na základe výsledkov auditov z programového obdobia 2007 – 2013. Pre nové kritériá (postupy pre riadenie rizík a opatrenia na boj proti podvodom, postupy pre vypracovanie vyhlásenia RO o vierohodnosti, ročného uzatvárania účtov a postupy pre zabezpečenie spoľahlivosti údajov o ukazovateľoch, čiastkových cieľoch - míľnikoch, pokroku operačného programu v dosahovaní jeho cieľov) NAS bude musieť vykonať overenie za účelom posúdenia zhody v týchto oblastiach.

4 Opatrenia na boj proti podvodom

1. EK sa v legislatíve pre programové obdobie 2014 – 2020 zamerala najmä na účinnejší boj proti podvodom. RO zavedie účinné a primerané opatrenia v boji proti podvodom pri zohľadnení identifikovaných rizík v zmysle čl. 125 ods. 4 písm. c) všeobecného nariadenia. Opatrenia na boj proti podvodom musia byť súčasťou systémov riadenia a kontroly na úrovni jednotlivých RO. RO pri identifikácii rizík a zavedení účinných opatrení v boji proti podvodom postupuje podľa usmernenia EK [Posúdenie rizika podvodu a účinné a primerané opatrenia proti podvodom](http://ec.europa.eu/regional_policy/index.cfm/en/information/legislation/guidance/)[[6]](#footnote-7).
2. Postupy zavedenia opatrení v boji proti podvodom zo strany RO musia obsahovať najmä:
3. časový harmonogram výkonu vyhodnocovania rizík (úvodné vyhodnotenie a frekvencia opakovania),
4. určenie zodpovednosti za vykonanie vyhodnotenia a
5. určenie zodpovednosti za prípravu opatrení zameraných na boj proti podvodom.

5 Určenie orgánov

1. NAS na základe posúdenia splnenia kritérií určenia uvedených v prílohe XIII všeobecného nariadenia vypracuje správu nezávislého auditného subjektu. Stanovisko NAS je založené na celkových záveroch uvedených v správe NAS.
2. Nesplnenie jedného alebo viacerých kritérií určenia, týkajúcich sa kľúčových požiadaviek na systémy riadenia a kontroly je zohľadnené buď vydaním stanoviska s výhradami alebo nepriaznivého stanoviska. V prípade čiastočného splnenia jedného alebo viacerých kritérií určenia, týkajúcich sa kľúčových požiadaviek na systém NAS posúdi vážnosť a rozsah týchto nedostatkov a rozhodne o tom, či je potrebné vydať stanovisko s výhradami alebo nepriaznivé stanovisko.
3. Pokiaľ je stanovisko NAS nepriaznivé alebo s výhradami, nedochádza k určeniu daného orgánu. Dotknutý RO, príp. CO musí s ohľadom na charakter zistení, vedúcich k vydaniu stanoviska odstrániť tie nedostatky, ktoré viedli k vydaniu nepriaznivého stanoviska alebo stanoviska s výhradami v čo najskoršom možnom termíne.
4. Pokiaľ je stanovisko NAS priaznivé, ÚV SR oznámi určenie daného orgánu EK pred predložením prvej priebežnej žiadosti o platbu na EK.
5. Na základe záverov správ a  stanovísk NAS Úrad vlády SR prostredníctvom systému SFC2014 oznamuje EK dátum a spôsob určenia RO a CO, pričom súhlas EK sa už nevyžaduje. V prípade nepriaznivého stanoviska alebo stanoviska s výhradami Úrad vlády SR oznámenie EK nezasiela, pokým nie sú odstránené nedostatky a nie je vydané priaznivé stanovisko.
6. Súčasťou informácií zasielaných prostredníctvom SFC2014 je aj odkaz na právnu formu určenia v zmysle zákona o príspevku z EŠIF (uznesenie vlády SR - číslo uznesenia, zákon – číslo zákona).
7. Opis systémov riadenia a kontroly a samotná správa a stanovisko NAS sa EK nezasiela. EK je na základe vyhodnotenia rizikovosti oprávnená vyžiadať si opis systémov riadenia a kontroly a  správu a stanovisko NAS. Rovnako členský štát sa môže rozhodnúť v prípade, že existujú významné zmeny v systémoch riadenia a kontroly oproti programovému obdobiu 2007 – 2013 pre iniciatívne predloženie opisov systémov riadenia a kontroly a správy a stanoviska NAS pre dotknuté subjekty. Postup pre oznámenie o rozhodnutí k určeniu a postavenie EK, vrátane časového harmonogramu sú uvedené v [Usmernení pre členské štáty týkajúce sa postupu určenia](http://ec.europa.eu/regional_policy/sk/information/legislation/guidance/)[[7]](#footnote-8).
8. EK zašle spätnú väzbu k predloženým dokumentom v termíne do 2 mesiacov od ich prijatia v prípade, že alokácia operačného programu je vyššia ako 250 miliónov EUR, alebo v prípade Európskeho námorného a rybárskeho fondu presahuje 100 miliónov EUR a na základe vyhodnotenia rizikovosti zo strany EK. EK je oprávnená zaslať spätnú väzbu v termíne do 3 mesiacov od ich prijatia v prípade, že došlo k zmene riadiacich a kontrolných systémov daného operačného programu v porovnaní s nastavením v programovom období 2007 – 2013.
9. Vyhodnotenie rizikovosti môže brať do úvahy napr. skutočnosť, či daný RO bol v predošlom programovom období predmetom prerušenia alebo pozastavenia platieb, či došlo k podstatným zmenám v nastavení systémov riadenia a kontroly oproti predošlému programovému obdobiu, či je neúmerne vysoká miera delegovania právomocí na SO, multifondovosť operačného programu a pod.
10. Po oznámení o určení RO a CO Európskej komisii a schválení príslušných operačných programov, členský štát môže požiadať EK o priebežnú platbu v rámci jednotlivých OP. Administrácia žiadosti o priebežnú platbu sa nepreruší ani v prípade, keď si EK vyžiada opis systémov riadenia a kontroly a správu a stanovisko NAS.
11. Ak počas vykonávania programu RO alebo CO poverí vykonávaním časti svojich úloh nový sprostredkovateľský orgán, nie je potrebné opätovne oznámiť určenie RO alebo CO. NMS však bude musieť monitorovať, či tieto orgány naďalej spĺňajú kritériá určenia po vykonaní takejto zmeny. Príslušné dojednania medzi RO alebo CO a sprostredkovateľskými orgánmi budú musieť byť zaznamenané úradne v písomnej forme. NMS sa bude musieť uistiť o vytvorení primeraných systémov, ktoré sa týkajú funkcií delegovaných na nový sprostredkovateľský orgán, čo by mal overiť orgán auditu (ďalej aj „OA“) v rámci auditu systémov. RO alebo CO je preto povinný informovať NMS a OA najneskôr do 7 pracovných dní o určení[[8]](#footnote-9) akýchkoľvek nových SO (na e-mailové adresy [nms@vlada.gov.sk](mailto:monitorovanie.cko@vlada.gov.sk) a [organauditu@mfsr.sk](mailto:organauditu@mfsr.sk)). OA by mal potom posúdiť riziká v súvislosti s novým SO a na základe toho revidovať svoju stratégiu auditu s cieľom poskytnúť uistenie o pokračujúcom súlade RO alebo CO s kritériami určenia, pokiaľ ide o funkcie delegované novému SO.

6 Monitorovanie určenia

1. V súlade s Uznesením vlády SR č. 519 z 15. októbra 2014 je Úrad vlády SR zodpovedný za monitorovanie dodržiavania kritérií pre výkon kompetencií RO a CO (ďalej len „monitorovanie určenia“). RO a CO zasielajú správy zo všetkých auditov, protokoly z kontrol vykonávaných podľa zákona č. 39/1993 Z. z. o Najvyššom kontrolnom úrade Slovenskej republiky v znení neskorších predpisov, výsledky kontrol vykonávaných podľa zákona č. 10/1996 Z. z. o kontrole v štátnej správe v znení neskorších predpisov a vyšetrovaní OLAF EK, vykonaných na určených subjektoch priebežne NMS do 5 pracovných dní od ukončenia kontroly/auditu vykonaných kontrolnými a auditnými orgánmi v zmysle slovenskej legislatívy, resp. od doručenia záverečných správ v prípadoch auditov EK, EDA a vyšetrovaní OLAF EK. RO a CO ďalej na polročnej báze, v termíne k 30.6. a k 31.12. aktualizujú svoje opisy systémov riadenia a kontroly[[9]](#footnote-10) a v termíne do 1 mesiaca od aktualizácie ich zasielajú NMS. V prípade, keď nedôjde k zmenám v systémoch riadenia a kontroly programu RO a CO písomne informujú NMS o tejto skutočnosti v rovnakých termínoch. Uvedené dokumenty sú zasielané v elektronickej forme NMS na e-mailovú adresu [nms@vlada.gov.sk](mailto:nms@vlada.gov.sk).
2. NMS do 1 mesiaca od predloženia dokumentácie uvedenej v odseku 1 vykoná analýzu správ zo všetkých vykonaných auditov a kontrol a/alebo informácií uvedených v aktualizáciách opisov systémov riadenia a kontroly, príp. iných relevantných materiálov vyžiadaných NMS a vyhodnotí, či výsledky tejto analýzy poukazujú na nesúlad s kritériami určenia.
3. Ak výsledky analýzy dokumentácie uvedenej v odseku 2 poukazujú na skutočnosť, že určený RO/CO spĺňa kritériá určenia, NMS pokračuje v monitorovaní určenia orgánu.
4. Ak výsledky analýzy auditných a kontrolných správ, najmä výsledky analýzy správ zo systémových auditov poukazujú na skutočnosť, že určený RO/CO nespĺňa naďalej kritériá určenia, NMS stanoví v lehote 7 pracovných dní od ukončenia analýzy primeranú skúšobnú dobu na prijatie a vykonanie nápravných opatrení. Takýto postup sa uplatní aj v prípadoch, kedy orgánom, ktorý nespĺňa naďalej kritériá určenia je sprostredkovateľský orgán. Nakoľko v prípade, ak SO neplní dostatočne svoje úlohy ide o zlyhanie kontrolných mechanizmov RO, ktoré mali zabezpečiť, aby SO dostatočne vykonával prenesené úlohy, skúšobná doba sa uplatňuje pre RO. Ak SO nesplní požiadavky stanovené RO na nápravu, RO rozhodne o odvolaní plnomocenstva udeleného na základe zmluvy o vykonávaní časti úloh RO sprostredkovateľským orgánom.
5. NMS do 7 pracovných dní od ukončenia analýzy plnenia kritérií určenia informuje elektronicky OA (prostredníctvom e-mailovej adresy [organauditu@mfsr.sk](mailto:organauditu@mfsr.sk)) a RO/CO o ustanovení skúšobnej doby a jej dĺžke a zároveň postupuje elektronicky na OA dokumenty, ktoré poukazujú na skutočnosť, že určený orgán nespĺňa kritériá určenia. NMS zároveň v rovnakom termíne informuje o ustanovení skúšobnej doby a dĺžke skúšobnej doby aj EK. Ustanovenie skúšobnej doby nemá vplyv na postup EK pri spracúvaní priebežnej žiadosti o platbu.
6. RO/CO zasiela NMS písomný zoznam splnených opatrení prijatých na nápravu zistených nedostatkov a na odstránenie príčin ich vzniku v zmysle správy/čiastkovej správy z vládneho auditu, ako aj v zmysle ostatných kontrolných správ do 10 pracovných dní od ich zaslania relevantnému auditnému, resp. kontrolnému orgánu.
7. NMS vyhodnotí v rámci skúšobnej doby prijatie a splnenie opatrení predložených RO/CO z pohľadu dopadu na plnenie kritérií určenia, pričom berie do úvahy výsledky overenia splnenia opatrení zo strany príslušných auditných a kontrolných orgánov. Bližší spôsob spolupráce pri vykonávaní analýzy správ auditov a kontrol s auditnými a kontrolnými orgánmi ako i spôsob vyhodnotenia splnenia prijatých opatrení RO/CO bude upravený v samostatnom dokumente NMS.
8. Ak vyhodnotením prijatia a splnenia opatrení bolo zistené, že RO/CO splnil opatrenia na odstránenie nedostatkov, NMS ukončí skúšobnú dobu písomnou informáciou v lehote do 7 pracovných dní od vyhodnotenia prijatia a splnenia opatrení a informuje o tom v rovnakej lehote EK (prostredníctvom SFC2014), RO/CO a OA (písomne). Oznámenie obsahuje dátum, ku ktorému sa skúšobná doba skončila a zoznam prijatých a splnených opatrení. NMS oznámením EK o ukončení skúšobnej doby pokračuje v monitorovaní určenia orgánu.
9. Ak určený RO/CO neprijme a nesplní v lehote určenej NMS potrebné nápravné opatrenia, NMS podá vláde SR návrh na ukončenie určenia RO/CO najneskôr do 7 pracovných dní od vyhodnotenia prijatia a splnenia nápravných opatrení. Vláda SR na základe návrhu NMS rozhodne o ukončení určenia RO/CO uznesením.
10. NMS informuje EK (prostredníctvom SFC2014), RO/CO a OA (písomne) o ukončení určenia RO/CO najneskôr do 7 pracovných dní od prijatia uznesenia vlády SR o ukončení určenia RO/CO. Oznámenie obsahuje dátum ukončenia určenia, odkaz na príslušné uznesenie vlády SR a vyjadrenie k nápravným opatreniam. NMS oznámením EK o ukončení určenia RO/CO monitorovanie plnenia kritérií určenia orgánu ukončí.
11. V prípade ukončenia určenia podľa ustanovení, uvádzaných v predošlom odseku, rozhodne vláda SR o určení nového subjektu, ktorý bude pokračovať v plnení úloh a kompetencií subjektu, o ukončení určenia ktorého sa rozhodlo. Postup pri určení nového subjektu je rovnaký ako postup pri určení pôvodného orgánu, vrátane prípravy opisov systémov riadenia a kontroly a následného posúdenia nezávislým auditným subjektom.

Zoznam príloh

1. Príloha č. 1 - Vzor opisov systémov riadenia a kontroly

1. Guidance for Member States on Designation procedure: *http://ec.europa.eu/regional\_policy/sk/information/legislation/guidance/* [↑](#footnote-ref-2)
2. Pod pojmom operačné programy (ďalej aj „OP“) v texte tohto MP sa rozumejú aj programy EÚS. [↑](#footnote-ref-3)
3. Uznesením vlády SR č. 519 z 15. októbra 2014 bolo schválené Ministerstvo financií SR ako nezávislý auditný subjekt. [↑](#footnote-ref-4)
4. CO vypĺňa opis systémov riadenia a kontroly iba v relevantnej časti. [↑](#footnote-ref-5)
5. Guidance for Member States on Designation procedure: *http://ec.europa.eu/regional\_policy/sk/information/legislation/guidance/* [↑](#footnote-ref-6)
6. Fraud Risk Assessment and Effective and Proportionate Anti-Fraud Measures: *http://ec.europa.eu/regional\_policy/index.cfm/en/information/legislation/guidance/* [↑](#footnote-ref-7)
7. Guidance for Member States on Designation procedure: *http://ec.europa.eu/regional\_policy/sk/information/legislation/guidance/* [↑](#footnote-ref-8)
8. V zmysle zákona o príspevku EŠIF ide o určenie SO uznesením vlády SR. [↑](#footnote-ref-9)
9. CO aktualizuje opis systémov riadenia a kontroly iba v časti „Certifikačný orgán“. [↑](#footnote-ref-10)